
Regardless of the social system, the form of the state’s structure, the army exists. We can affirm, without any doubt, that the army is the entity which has suffered the fewest fundamental changes, while maintaining its role, its basic missions and its internal operating mechanism.

Indiferent de orânduirea socială, de forma de organizare statală, armata a existat. Putem afirma, fără riscul de a greşi, că armata este organismul care, de-a lungul timpului, a suferit cele mai puţine schimbări fundamentale, menţinându-şi nemodificate în cea mai mare parte rolul, misiunile de bază, însă şi mecanismul interior de funcţionare. Acest mecanism îl constituie executarea ierarhică, necondiţionată, a ordinelor.
Disciplina este un concept comun multor genuri de activităţi. Însă, în cadrul acestor sectoare, rezolvarea unei „sarcini” – să-i spunem – trasate de un funcţionar superior, presupune luarea în considerare a mai multor altor variabile, necesită interpretarea proprie, de către executant, a posibilităţii continuării îndeplinirii dispoziţiei sau din contră, întreruperea execuţiei sau modificarea finalităţii. Acest lucru este posibil datorită gravităţii mai reduse a faptului că efectul urmărit nu a fost atins.
În Armată însă, având în vedere modalitatea specifică de exprimare a acţiunii, şi anume aceea vizând posibila utilizare a violenţei pentru atingerea scopurilor, cu efecte de cele mai multe ori ireversibile, latitudinea executantului de a aprecia oportunitatea îndeplinirii ordinului este substanţial redusă. Evident că, pentru a atinge rezultatul final, executantul are libertatea de a alege cele mai eficiente mijloace, punându-şi amprenta personalităţii sale asupra desfăşurării acţiunii. Însă efectul obţinut trebuie să fie întotdeauna cel precizat prin ordinul superiorului.
În contextul reducerii semnificative a oştirii în timpul domniilor fanariote, Nicolae Mavrocordat, în anul 1716, iar apoi fiul său Constantin, aproape desfiinţează oastea permanentă, păstrând un nucleu pentru servicii administrative.
Alexandru Ipsilanti, în a doua jumătate a secolului XVIII, împarte în două trupele existente în Ţara Românească, şi anume oastea dinăuntru şi oastea dinafară. Prima, alcătuită din mercenari, asigura garda curţii şi paza capitalei, iar cea de-a doua avea ca misiune paza hotarelor.
În Transilvania, după stabilirea dominaţiei austriece, erau organizate două feluri de trupe: austriece, sub comanda unui general austriac şi locale, comandate de un general transilvănean. În urma răscoalei lui Rakoczi, trupele locale au fost desfiinţate datorită faptului că ostaşii trecuseră, în mare număr, de partea răsculaţilor.
Anul 1812 marchează începuturile oştirii pământene în Ţara Românească şi Moldova, prin înfiinţarea unor corpuri de miliţie, la sate şi de gardă orăşenească, în localităţile urbane.
În cadrul reformelor şi a măsurilor organizatorice cuprinse în Regulamentele organice se preconiza expres „să se formeze o oştire întocmită pe temeiuri statornice şi întru care stăpânirea să-şi poată odihni credinţa”. Armata urma să se împartă în oaste permanentă şi oaste cu schimbul, aceasta din urmă având în seamă paza graniţelor, ordinea internă şi jandarmeria satelor.
În Ţara Românească, comandantul suprem al oştirii era spătarul, ajutat de un ştab, iar abaterile de la regulile ostăşeşti erau judecate de către instanţele ordinare, în vreme ce în Moldova, comandant era hatmanul, ajutat de un stat major, iar comandantul suprem era domnul.
Pe lângă armata permanentă, s-au organizat şi formaţiuni teritoriale, întreţinute de sate şi având atribuţii de jandarmerie şi pază a graniţei. Ordinea interioară era lăsată în seama dorobanţilor.
Reînfiinţarea oştirii permanente a avut un puternic ecou, fiind salutată cu entuziasm de întreaga populaţie, manifestându-se convingerea că noua forţă armată, va contribui la desăvârşirea ordinii şi sigurnaţei publice, astfel că lumea nu va mai avea motive să se teamă de hoţi, că administrarea ţării va avea la îndemână instrumente tari şi energice, aşa cum existase pe timpul independenţei ţării”.
Odată cu organizarea oastei pe principii ierarhice de subordonare şi cu instituirea unor norme disciplinare obligatorii, au apărut şi primele elemente ale justiţiei militare. În legislaţia fanariotă se vorbeşte de dezertare şi capacitatea de a fi ostaş. Pravilniceasca Condică a lui Alexandru Ipsilanti, apărută în Muntenia în anul 1780 cuprindea dispoziţii de justiţie militară în capitolele „Judecătorie ot vel spătar” şi „Judecătorie ot vel agă”, desemnând două instanţe cu caracter militar „pentru că pravilele ostăşeşti numai pricini ostăşeşti judecă şi cercetează, iar nu şi cele politiceşti(civile).
O altă lege, aplicată şi de justiţia militară din Muntenia, a fost „Codul Caragea” din anul 1818 care abroga dispoziţiile din Pravilniceasca Condică. Păstrând spiritul timpului Codul Caragea cuprindea şi dispoziţii din dreptul bizantin şi din obiceiul pământului.
Regulamentul organic al Ţării Româneşti, în cap. IX intitulat „Aşezământul ostăşeşc pentru straja pământească a Valahiei”, cuprindea o parte, a-IV-a, privitoare la „Aşezământul judecătoresc şi disciplinesc” cu 141 articole, grupate în două secţiuni. În Moldova, cap. VII al Regulamentului organic, intitulat „Regulamentul jandarmeriei” cuprindea în ultimul titlu „Condica militară pentru judecată şi disciplină”, compusă, de asemenea, din două secţiuni, prima privitoare la infracţiuni, iar cea de-a doua la pedepse.
Abaterile militarilor puteau fi de două feluri: disciplinare (uşoare sau grave) şi penale. Faptele disciplinare uşoare erau lăsate la aprecierea „celor mai de aproape şefi”, iar pentru cele grave hotăra o judecătorie mică ostăşească. Abaterile penale erau de competenţa unei judecătorii mari ostăşeşti, cu trei feluri de instanţe, pentru judecarea şefului strajei pământeşti şi a polcovnicior, pentru gradele ofiţerilor superiori şi inferiori, iar cea de-a treia, pentru judecarea gradelor mici.
În 1852, din iniţiativa domnitorului Barbu Ştirbei, s-a alcătuit un cod denumit Condica penală ostăşească cu procedura ei, care abroga Codul Caragea. Aceasta cuprindea 475 de articole, grupate în două cărţi, prima privind infracţiunile şi pedepsele, iar a doua, procedura penală.
Un supliment al codului, format din 15 articole, cuprindea norme „Pentru Starea de împresurare sau răzvrătiri”. În această situaţie, dregătoria ostăşească dobândea competenţa de a judeca şi pe civilii consideraţi vinovaţi, iar procedura era cea prevăzută de legiuirile militare.
Elaborată pe baza ideilor avansate ale vremii şi ţinând seama şi de legislaţia străină în materie (Codul justiţiei militare franceze din 1857, Dreptul penal ostăşesc rus, Legea franceză a stării de asediu din 1848), Condica penală ostăşească a rămas în vigoare până la 6 iulie 1859, când, printr-un decret, domnitorul Alexandru Ioan Cuza promulga noile reglementări referitoare la „disciplina militară şi dreptul de a pedepsi greşelile făcute contra acestei discipline”.
În anul 1873 intră în vigoare Codicele justiţiei militare, iar la data de 24 mai 1881 – Codul Justiţiei militare, act normativ care, doar cu câteva modificări suferite de-a lungul timpului, rezistă mai bine de o jumătate de secol, fiind înlocuit, în anul 1937, cu un alt Cod al justiţiei militare promulgat prin Decretul Regal nr. 1298, ale cărui prevederi răspundeau mai bine modifărilor survenite în armată, în perioada interbelică.
Pe măsură ce epoca feudală se apropia de sfârşit, iar mişcările de revoltă populară de înmulţeau, misiunile Armatei s-au modificat corespunzător sub imperiul nevoii de a răspunde cât mai bine obiectivelor forţelor politice interesate în menţinerea ordinii instaurate.
Noile sarcini ale Armatei se regăsesc în actele normative ale vremii, la toate nivelurile de reglementare, la început puţin nuanţate, mai târziu detaliate, în sensul precizării modului de acţiune în diferitele situaţii concrete care se puteau ivi.
Primul act normativ, cu valoare de Constituţie, în ţările române, l-a constituit Statutul Dezvoltător al Convenţiei de la Paris din 7/9 august 1858. Această reglementare cuprindea în cea mai mare parte prevederi referitoare la organizarea şi desfăşurarea alegerilor pentru constituirea organelor conducătoare ale statului, prevederi detaliate în cuprinsul Legii Electorale adoptată în Bucureşti la data de 2/14 iulie 1864. În conţinutul articolului XVI al Legii Electorale regăsim unele menţiuni în legătură cu utilizarea forţei publice în interior. Astfel, „în caz de neorânduială, Preşedintele (colegiilor de alegători) poate cere ajutorul puterii armate. Autorităţile civile şi militare, cele mai apropiate, sunt datoare a urma cererile sale în ceea ce priveşte alegerile”.
Perioada care a urmat unirii Principatelor Române s-a caracterizat şi printr-o activitate intensă a puterii legiuitoare, preocupată să traseze coordonatele între care noul stat trebuia să se dezvolte, dar şi să-şi conserve realizările.
Se adoptă o nouă Constituţie la 1/13 iulie 1866, care îl desemnează pe rege ca fiind „capul puterii armate” şi îi conferă acestuia prerogativa de a acorda gradele militare.
De asemenea, Constituţia rezervă normelor referitoare la armată o secţiune distinctă şi anume Titlul V – Despre puterea armată.
Anul 1868, aduce în peisajul legislativ al vremii, Legea pentru organizarea puterii armate în România, care stabileşte structura forţei publice, defineşte genurile de arme şi organizează modul de îndeplinire a obligaţiilor militare.
La data de 08 august 1873, la propunerea ministrului de război, generalul I.Em. Florescu, regele Carol I promulgă, prin Decretul nr. 1397, „Regulamentul asupra serviciului de garnizoană”.
În cuprinsul acestui act normativ militar, regăsim, în mod explicit, atribuţiile armatei referitoare la intervenţia acesteia în interior, detaliindu-se modul de acţiune în anumite situaţii concrete.
Art. 10 prevede că, alături de poliţia civilă, comandantul garnizoanei este „chemat a face să se respecte liniştea publică de toţi cetăţenii în genere”, precum şi obligaţia de a „da ajutorul cuvenit autorităţilor civile, ori de câte ori acestea îl vor reclama pentru restabilirea ordinii publice”. În aceste situaţii, însă, comandantul garnizoanei, trebuia să raporteze imediat şefului diviziei, iar într-un caz grav, chiar ministrului de război.
Capitolul V, intitulat „Somaţiuni, incendiu, alarmă” detaliază, pe etape şi în funcţie de gravitatea situaţiei, intervenţia trupelor pentru restabilirea ordinii. Articolul 101 prevedea că „în caz de alarmă, şeful postului va pune trupa sa sub arm; dacă se ivesc simptome serioase de tulburare, va pune îndată să încarce armele”.
Responsabilitatea şefului trupelor pentru îndeplinirea misiunii este subliniată prin următoarea reglementare: „Nu se va preocupa decât de ideea că onoarea sa este legată acelui post şi că nici o scuză nu poate avea, pe câtă vreme va avea un om în stare de luptă sau un cartuş a arde”.
În cazul apariţiei unor tulburări serioase, şeful postului trebuia să înştiinţeze despre acest lucru, cazărmile cele mai apropiate şi stat-majorul pieţei, iar în caz de tulburări grave puteau fi chemate alte trupe pentru restabilirea ordinii.
De asemenea, regulamentul prevedea că, în situaţia în care, în locurile publice s-au adunat mulţimi de oameni turbulenţi care ar fi putut ameninţa ordinea publică, un „depozitar al puterii publice” (prefectul, primarul, comisarul poliţiei sau un alt agent9 se deplasează la locul întrunirii, în ţinuta oficială şi „încinsc cu eşarfa tricoloră” face somaţiile legale. Dacă cea de-a doua somaţie rămâne fără efect „mulţimea este împrăştiată cu forţa, întrebuinţând la nevoie chiar focuri”.
Sarcina restabilirii ordinii aparţinea comandanţilor militari, care nu puteau invoca, pentru neîndeplinirea acesteia faptul că au fost influenţaţi de către o altă            autoritate.
O prevedere importantă a articolului 103, dădea militarilor siguranţă în îndeplinirea misiunii şi oferea protecţia legală a drepturilor lor, în urma conflictelor violente ce ar fi putut avea loc.
Astfel, regulamentul preciza că în situaţia în care, în faţa mulţimii ameninţătoare, care năvăleşte asupra trupei, militarii nu au timpul necesar pentru a face somaţiile legale, se va deschide fără ezitare focul, luându-se toate măsurile prevăzute de ordinea de luptă.
Am văzut că regulamentul stabilea în detaliu modul de intervenţie a forţei publice în interior, însă el nu prevedea sancţiunile ce se pot aplica în situaţia neîndeplinirii prevederilor sale. Situaţia este oarecum corectată prin dispoziţiile Codului Penal, în vigoare de la 1 mai 1865, care la art. 190, în interiorul secţiunii intitulate „Refuz de serviciu datorit legalmente”, prevedea :”Orice comandant sau ofiţer de oştire, precum şi orice funcţionar ce are forţa publică, care după legala cerere ce i se va face de către o autoritate civilă, nu va voi a întrebuinţa puterea ce are sub ordinele sale, se va pedepsi cu închisoare de la 15 zile până la 2 luni, îndatorându-se a plăti şi pagubele ce vor fi rezultat din acest delict”.
Cadrul legal al intervenţiei armate în interior a fost completat prin adoptarea la 10 decembrie 1864 a Legii pentru starea de asediu. Promulgarea acesteia, de către domnitorul Alexandru Ioan-Cuza, a fost necesară pentru a legitima intervenţia armatei în situaţia unor posibile acte violente care ar fi pus în pericol siguranţa statului şi ordinea publică, ca urmare a nemulţumirii boiereşti faţă de împroprietărirea ţăranilor.
În articolul 1, legea prevedea că starea de asediu nu se poate declara decât în caz de pericol iminent pentru ordinea şi siguranţa publică. Deşi destul de evazivă, sintagma pericol iminent este totuşi acoperitoare, desemnând atât o posibilă agresiune din exterior, dar şi eventualitatea unor conflicte interne.
Însă, indiferent de situaţia de criză creată, învestită cu autoritatea de a restabili situaţia anterioară, era puterea armată „Îndată ce se va declara starea de asediu, puterile cu care investită autoritatea civilă pentru menţinerea ordinii şi poliţia, trec cu totul sau în parte în mâinile autorităţii militare”.
Acest act normativ a constituit temeiul în care au fost adoptate legile şi decretele-legi ulterioare, prin care s-a instituit starea de asediu.
Odată stabilit cadrul legal, eficienţa utilizării forţei publice de către puterea statală împotriva celor ce ar fi putut periclita ordinea existentă, depindea de exactitatea cu care erau îndeplinite ordinele autorităţii civile, de zelul depus de efectivele armatei, de la general la soldat, de motivarea acestora pentru îndeplinirea misiunii.
Dimensiunea coercitivă a actelor normative menţionate mai sus, oferea garanţia îndeplinirii prevederilor legale de către militari. Actele şi faptele care aduceau atingere regulilor stabilite prin norme legale, sancţiunile aplicabile, precum şi modalitatea de apreciere a vinovăţiei şi gravităţii acestor fapte, au fost reunite într-un Cod al justiţiei militare, intrat în vigoare la data de 24 mai 1881, aşa cum am arătat anterior. Sistematizat pe structura Codului din 1873, noul act normativ cuprindea 270 de articole, grupate pe cărţi, titluri, capitole şi secţiuni. Primele trei cărţi tratează organizarea, competenţa şi procedura înaintea tribunalelor militare, iar cea de-a patra vorbeşte despre crime, delicte şi pedepse. În capitolul II al acestei din urmă cărţi, legiuitorul defineşte crimele şi delictele contra datoriei militare, stabilind pedeapsa cu moartea şi degradarea militară pentru comandantul care capitulează în faţa inamicului şi predă postul ce îi era încredinţat, fără să fi întrebuinţat înainte, toate mijloacele de apărare de care dispunea şi fără să fi făcut tot ce-i prescria datoria şi onoarea.
De asemenea, se pedepsea cu moartea, orice militar care părăsea postul său, în prezenţa inamicului sau a rebelilor înarmaţi.
Observăm, aşadar, că sancţiunile erau extrem de severe pentru neîndeplinirea misiunii, iar odată primit, ordinul trebuia executat necondiţionat, mergând până la sacrificiul suprem.
Pe timpul stării de asediu, sancţiunile prevăzute de Codul Justiţiei Militare în cazul unor infracţiuni specifice, precum dezertarea, călcarea de consemn, sau refuzul de a executa ordinul, era agravate. De asemenea, judecarea unor infracţiuni prevăzute în cod, dar săvârşite de civili, intrau în competenţa instanţelor militare.
Prevederile capitolului III se refereau la revoltă, insubordonare şi rebeliune. Revolta, definită în articolul 210 şi pedepsită cu moartea în timp de război şi cu muncă silnică pe viaţă în timp de pace, se referea la refuzul în grup al militarilor aflaţi sub arme, de a îndeplini un ordin. Însă, în toate situaţiile, aceste sancţiuni se aplicau numai instigatorilor sau şefilor rebelilor şi militarului celui mai mare în grad, ceilalţi participanţi la revoltă fiind pedepsiţi cu închisoare.
Disciplina ierarhică strictă era asigurată prin prevederile articolelor 214-216. Astfel, lovirea superiorului atrăgea pedeapsa capitală pentru vinovat, în timp de război şi muncă silnică pe viaţă în timp de pace, iar insulta ori ofensa adusă superiorului, se pedepsea cu închisoare.
Totuşi, autoritatea şefilor asupra subordonaţilor nu era nelimitată şi discreţionară, aceasta trebuind să se manifeste strict în limitele ordinelor primite de la superiorii lor. Era calificată ca abuz de autoritate, şi se pedepsea cu moartea, fapta şefilor militari care, fără a fi provocaţi şi fără să fi primit un ordin în acest sens, ordonau un atac armat împotriva altor trupe sau rebeli, sau care prelungeau ostilităţile după primirea ordinului de încetare a luptei.
Prin Codul penal din 1969, legiuitorul a renunţat la sistemul anterior, care\ admitea funcţionarea paralelă a Codului penal cu Codul justiţiei militare, cuprinzând, în dispoziţiile din partea specială a celui dintâi, şi fapte care, în legislaţia anterioară, fuseseră incriminate prin legi speciale (Codul justiţiei militare).
Ca urmare, în Codul penal a fost introdus un grup distinct de infracţiuni, denumite contra capacităţii de apărare (Titlul X), sistematizate în cadrul a trei capitole distincte:
– infracţiuni contra ordinii şi disciplinei militare, infracţiuni pe câmpul de luptă şi infracţiuni specifice aviaţiei şi marinei militare, prevăzute în art. 331-347 Cod penal. În literatura juridică, acestea sunt cunoscute sub denumirea de „Infracţiuni militare”, deoarece se pot săvârşi numai de militari şi, în plus, lezează numai valori sociale specifice armatei, componente ale capacităţii de apărare a ţării ca valoare socială fundamentală;
– infracţiuni săvârşite de militari sau civili, prev. în art. 348-352 Cod penal;
– infracţiuni săvârşite numai de civili, prev. în art. 353-354 Cod penal, cu menţiunea că ultimele două subcategorii de infracţiuni vizează acele valori sociale speciale care se referă la obligativitatea îndeplinirii unor îndatoriri în legătură cu armata şi cu serviciul militar.
De când fiinţează organismele militare, disciplina a fost considerată una din condiţiile vitale ale existenţei puterii armate. Este unanim recunoscut că fără disciplină, o organizaţie militară nu este altceva decât o simplă însumare de indivizi, incoerentă şi incapabilă să acţioneze unitar şi hotărât, chiar dacă între cei ce o alcătuiesc se află luptători pricepuţi şi viteji.
De disciplină este nevoie pentru însăşi existenţa ca stare a organismului militar. Fără ea nu pot exista sorţi de izbândă. Pe bună dreptate spunea Napoleon Bonaparte că „cele dintâi calităţi ale soldatului sunt rezistenţa şi disciplina” şi că „vitejia vine numai în al doilea rând”. Într-adevăr, curajul şi bravura nu se pot învedera în mod util decât pe fondul unei discipline desăvârşite.
Importanţa, rolul şi locul disciplinei în perfecţionarea armatei, în creşterea forţei sale combative şi operative rezultă din natura misiunilor ce le are aceasta de îndeplinit. Printre factorii ce amplifică rolul şi însemnătatea disciplinei militare în asigurarea şi sporirea forţei combative a armatei, doctrina militară românească rezervă un loc prioritar implicaţiilor revoluţiei tehnico-ştiinţifice asupra ducerii războaielor contemporane, asupra domeniului militar în general. Noile tipuri de armament şi gradul ridicat de complexitate al tehnicii de luptă determină creşterea considerabilă a însemnătăţii disciplinei, îi diversifică şi multiplică rigorile. În condiţiile de azi, un război înseamnă o concentrare imensă de forţe umane, de armament şi tehnică. Odată cu extinderea fără precedent a dimensiunilor acestor forţe au crescut şi spaţiile pe care se desfăşoară acţiunile de luptă, rapiditatea cu care situaţiile se succed şi se schimbă. În asemenea împrejurări, precizia, promptitudinea, sincronizarea – ipostaze ale disciplinei – trebuie să fie desăvârşite. De reţinut, însă, că nu numai în timp de război, ci şi în timp de pace, disciplina militară trebuie să constituie o chezăşie a succesului. În nici un domeniu al pregătirii de luptă nu se pot obţine rezultate bune dacă ele nu se realizează pe temeiul unei discipline trainice. Orice încălcare a ordinii şi disciplinei militare aduce atingere bunei desfăşurări a activităţii unităţilor şi formaţiunilor militare, şi, implicit, capacităţii de apărare a ţării. În unele condiţii, aceste manifestări antisociale capătă caracterul unor infracţiuni prevăzute şi sancţionate de legea penală.
În aproape toate ţările unde există forţe armate organizate au fost adoptate şi norme penale specifice vieţii militare, fie că aceste norme au făcut obiectul unei legi penale distincte, fie că au fost cuprinse în codul penal, într-un capitol distinct. Primul sistem a fost adoptat, de pildă, în legislaţia franceză. Astfel, în Franţa, în anul 1857, a fost adoptat primul Cod al justiţiei militare, care a fost în vigoare până în anul 1928, când a fost adoptat un nou Cod al justiţiei militare franceze, iar în anul 1938 a fost adoptat un Cod al justiţiei militare special pentru marină. Aceste reglementări au fost în vigoare până în anul 1965, când s-a adoptat Codul francez al justiţiei militare, unic pentru toate categoriile de arme ale forţelor armate. Acest cod este în vigoare şi astăzi şi în cuprinsul său (cap. I) sunt incriminate faptele de sustragere de la obligaţiile militare (art. 377), nesupunerea la recrutare (art. 378- 391), dezertarea (art. 398), automutilarea şi altele. În capitolul II sunt incriminate faptele săvârşite contra onoarei şi datoriei militare, iar în capitolul III, intitulat „Insubordonarea”, sunt incriminate, printre altele, revolta militară (art. 422), rebeliunea (art. 425), insubordonarea (art. 427), lovirea sau insulta superiorului (art. 430), lovirea sau insulta inferiorului (art. 440).
O structură similară au şi legile penale militare din Italia, Spania, Portugalia.
Apropiată ca structură şi conţinut este şi legea penală militară germană din 1979, care incriminează faptele contra datoriei de serviciu a militarilor (absenţa nejustificată, dezertarea, automutilarea, sustragerea de la serviciul militar prin înşelăciune, etc.); faptele contrare obligaţiilor de serviciu care revin subordonaţilor (insubordonarea, nesupunerea la ordin şi altele); faptele săvârşite de comandanţi cu privire la îndatoririle lor de serviciu, precum şi alte fapte cu privire la îndatoririle militare generale.
În ţările din centrul şi estul Europei s-a adoptat sistemul reglementării infracţiunilor contra capacităţii de apărare în cadrul Codului penal, în titluri şi capitole distincte. De exemplu, Codul penal al Poloniei cuprinde trei capitole rezervate infracţiunilor contra capacităţii de apărare şi anume: cap. 37 – infracţiuni militare; cap. 38- infracţiuni contra obligaţiei executării serviciului militar; cap. 39 – infracţiuni contra disciplinei militare.
Codul penal al Ungariei cuprinde infracţiunile militare în cap. XVII. (art. 312-339). Similar, sunt incriminate infracţiunile militare şi în codurile penale ale Bulgariei, Federaţiei Ruse şi altele.

[1] Secţia Parchetelor Militare

